Fost l-Isbaħ Jiem (għal Victoria) Lu dehru minn quddiemi fost l-isbaħ jiem ta' ħajti li ġew bla mistennija mill-irkejjen tas-snin mgħoddija. Għalqa qamħ dehbi jasalli sa widnejja, u ħdejja miexi missieri b'idu f'idejja, u ħdejja, ma' kullimkien, peprin. Kmieni filgħodu, għadu ma sebaħx sewwa, ħuti jrodduli lura l-pupa taċ-ċarruta li ħsibt mitlufa, b'wiċċha issa meħlus mit-tbajja', miżbugħ b'kuluri ħajja. Inċafċaf mal-mewġiet fil-baħar sajfi tal-Qaliet u ommi tistennieni fuq il-blat maġenbha, għal-lest, ix-xugaman, u ħdejh, għal-lest, qoffa ħobż bit-tadam. Nilagħbu fuq iċ-ċint li jaqsam il-bitħa tagħna mill-oħra tal-ġirien. Warajna għelieqi ħielsa u siġar tal-ħarrub. Taħtna fwejjaħ ta' tisjir u ħwejjeġ minxurin, fuq rasna sema kaħlanija bi sħaba mdendla waħdanija. Miġburin fis-skiet ta' nofs il-lejl niġġieldu n-ngħas, ngħidu l-istejjer fil-gallarija ta' l-injam, niċċassaw lejn fejn dalwaqt jasal mix-xogħol missierna. Mixja twila fil-kampanja ta' Wied Għomor. Ranċis ma' kullimkien u fwieħa ta' l-għelieqi, u sadattant, id-dar, titlesta l-ikla ta' filgħaxija, u l-frieħ il-ġodda jitgeddsu fil-kaxxa mal-qattusa, u fil-bitħa salt vażetti — il-kollezzjoni tiegħi ta' l-insetti.